paragraph_text: Sačuvani dio kronike obrađuje događaje od Atiline smrti 453. do 1561. godine, dok je izgubljen prvi dio kronike koji pripovijeda o događajima prije Atiline smrti. Kod pisanja kronike koristio se anegdotama, ugarskim kronikama i ljetopisima iz knjižnice franjevačkoga samostana na Trsatu. Djelo je pisano grubom latinštinom s velikim udjelom kroatizama. Povijesna analiza zapisa iz kronike ukazala je na određene manjkavosti i sumnju u vrijednost određenih iznesenih događaja, no unatoč tome, neke su njezine pojedinosti korisne u tumačenju pojedinih povijesnih događaja. Osobito je značajan opis smrti hrvatskog kralja Zvonimira, koji se razlikuje od drugih poznatih opisa, te opis Mohačke bitke, preveden s mađarskoga. Zanimljiv je i izvještaj o Krbavskoj bitki, koji je Tomašić prepisao iz drugog izvora.